Drie vas na hoëspoed-jaagtogDrie vermeende rowers is Maandag in hegtenis geneem na ŉ hoëspoed-jaagtog in Grahamstown in die Oos-Kaap. Kapt. Mali Govender, woordvoerder van die polisie, sê die vermeende rowers het Maandagoggend ŉ man van ŉ onbekende bedrag geld geroof voor ŉ bank in Grahamstown. Die man se werkgewer het vir hom in ŉ motor gewag en het die rowers agternagesit toe hy gesien het wat gebeur. Govender sê gedurende die jaagtog het die vermeende rowers op die werkgewer geskiet waarna hy ook op hulle geskiet het. Govender sê die polisie is ontbied en het by die jaagtog aangesluit. “Die verdagtes het hulle motor in ŉ erf gestop en deur ŉ heining probeer vlug maar is voorgekeer.” Die drie vermeende rowers is in hegtenis geneem en die kontant is in hulle besit gevind. Die drie mans, tussen 30 en 50 jaar oud, sal binnekort in die Grahamstown-landdroshof verskyn.